## Odluka o proglašenju Ustavnog zakona o izmjenama i dopunama Ustavnog zakona o ljudskim pravima i slobodama i o pravima etničkih i nacionalnih zajednica ili manjina u Republici Hrvatskoj

### NN 51/2000 (19.5.2000.), Odluka o proglašenju Ustavnog zakona o izmjenama i dopunama Ustavnog zakona o ljudskim pravima i slobodama i o pravima etničkih i nacionalnih zajednica ili manjina u Republici Hrvatskoj

# ZASTUPNIČKI DOM HRVATSKOGA DRŽAVNOG SABORA

**1127**

Na temelju članka 14. i 15., a u svezi sa člankom
139. Ustava Republike Hrvatske, Zastupnički dom Hrvatskoga
državnog sabora, na sjednici 11. svibnja 2000., donio je

## ODLUKU

### O PROGLAŠENJU USTAVNOG ZAKONA O IZMJENAMA I DOPUNAMA USTAVNOG ZAKONA O LJUDSKIM PRAVIMA I SLOBODAMA I O PRAVIMA ETNIČKIH I NACIONALNIH ZAJEDNICA ILI MANJINA U REPUBLICI HRVATSKOJ

Proglašava se Ustavni zakon o izmjenama i dopunama Ustavnog
zakona o ljudskim pravima i slobodama i o pravima etničkih
i nacionalnih zajednica ili manjina u Republici Hrvatskoj kojeg
je donio Zastupnički dom Hrvatskoga državnog sabora
na sjednici 11. svibnja 2000. godine.

Klasa: 016-02/00-01/02
Zagreb, 11. svibnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.,** v. r.

## USTAVNI ZAKON

### O IZMJENAMA I DOPUNAMA USTAVNOG ZAKONA O LJUDSKIM PRAVIMA I SLOBODAMA I O PRAVIMA ETNIČKIH I NACIONALNIH ZAJEDNICA ILI MANJINA U REPUBLICI HRVATSKOJ

Članak 1.

U Ustavnom zakonu o ljudskim pravima i slobodama i o pravima etničkih
i nacionalnih zajednica ili manjina u Republici Hrvatskoj (»Narodne
novine«, br. 65/91., 27/92., 34/92. pročišćeni
tekst i 68/95.) u članku 1. iza podstavka 6. dodaje se
podstavak koji glasi:

»- Okvirnom konvencijom za zaštitu nacionalnih manjina
Vijeća Europe.«

Članak 2.

Članak 3. mijenja se i glasi:

»Republika Hrvatska štiti ravnopravnost pripadnika nacionalnih
manjina: Albanaca, Austrijanaca, Bošnjaka, Bugara, Crnogoraca,
Čeha, Mađara, Makedonaca, Nijemaca, Poljaka, Roma,
Rumunja, Rusa, Rusina, Slovaka, Slovenaca, Srba, Talijana, Turaka,
Ukrajinaca, Vlaha, Židova i drugih etničkih i nacionalnih
zajednica ili manjina i potiče njihov svestrani razvoj.«

Članak 3.

Članak 13. briše se.

Članak 4.

U članku 15. stavku 1. riječi: »U gradovima
i drugim naseljenim mjestima izvan područja kotareva s
posebnim statutom (članak 21.)« zamjenjuju se riječima:
»U jedinicama lokalne samouprave i uprave«.

U stavcima 3. i 4. riječi: »U gradovima i naseljenim
mjestima izvan područja kotareva s posebnim statutom«
zamjenjuju se riječima: »U jedinicama lokalne samouprave
i uprave«.

Članak 5.

U članku 18. stavku 1. riječ: »Saboru«
zamjenjuje se riječima: »Hrvatskom državnom saboru«.

Stavak 2. mijenja se i glasi:

»Pripadnici etničkih i nacionalnih zajednica ili manjina
čiji je udio u stanovništvu Republike Hrvatske manji
od 8% imaju pravo izabrati najmanje pet a najviše sedam zastupnika
u Zastupnički dom Hrvatskoga državnog sabora, u skladu
sa Zakonom o izborima zastupnika u Hrvatski državni sabor.«

Članak 6.

U članku 20. stavku 2. riječi: »odnosno kotara«
brišu se.

Članak 7.

Glava V. i članci 21. do 51. brišu se.

Članak 8.

Glava VI. i članci 52. do 57. brišu se.

Članak 9.

Članak 58. briše se.

Članak 10.

Glava VIII. i članci 60. i 61. brišu se.

Članak 11.

Naslov glave X. ispred članka 63.: »X Završne
odredbe« mijenja se i glasi: »X. Prijelazne i završne
odredbe«.

Članak 12.

Odredba članka 18. stavka 1., dio odredbe stavka 4., koja
se odnosi na način izbora i opoziva zastupnika iz stavka
1., te odredbe stavka 5. primjenjivat će se od objave rezultata
sljedećeg popisa stanovništva Republike Hrvatske.

Članak 13.

Ništa u ovom Ustavnom zakonu neće se tumačiti
kao da implicira bilo kakvo pravo na obavljanje bilo kakve djelatnosti
ili izvršavanje čina suprotnih temeljnim načelima
međunarodnog prava, te posebice suverene jednakosti, teritorijalne
cjelovitosti i političke nezavisnosti država.

Članak 14.

Nazivlje u Ustavnom zakonu o ljudskim pravima i slobodama i o
pravima etničkih i nacionalnih zajednica ili manjina u
Republici Hrvatskoj uskladit će se s važećim
nazivljem međunarodnih organizacija i međunarodnih ugovora.

Članak 15.

Stupanjem na snagu ovoga Ustavnog zakona prestaje važiti
Ustavni zakon o privremenom neprimjenjivanju pojedinih odredbi
Ustavnog zakona o ljudskim pravima i slobodama i o pravima etničkih
i nacionalnih zajednica ili manjina u Republici Hrvatskoj (»Narodne
novine«, br. 68/95.).

Članak 16.

Stupanjem na snagu ovoga Ustavnog zakona prestaje važiti
odredba članka 68. stavka 4. Zakona o lokalnoj samoupravi
i upravi (»Narodne novine«, br. 90/92., 94/93., 117/93.,
5/97. i 128/99.).

Članak 17.

Ovlašćuje se Odbor za zakonodavstvo Zastupničkog
doma Hrvatskoga državnog sabora da utvrdi i izda pročišćeni
tekst Ustavnog zakona o ljudskim pravima i slobodama i o pravima
etničkih i nacionalnih zajednica ili manjina u Republici
Hrvatskoj.

Članak 18.

Ovaj Ustavni zakon stupa na snagu danom kada ga proglasi Zastupnički
dom Hrvatskoga državnog sabora.

Klasa: 016-02/00-01/02
Zagreb, 11. svibnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.,** v. r.

Odluka, NN 51/2000-1127